ट्रेन में युवती से रेप का आरोपी टीटीई बर्खास्त  
रेलवे बोर्ड ने अजमेर-दादर एक्सप्रेस में शनिवार रात एक युवती से दुष्कर्म के आरोपी टीटीई दिनेश दत्ता मिश्र को सेवा से बर्खास्त कर दिया है।
रेलवे बोर्ड ने अजमेर-दादर एक्सप्रेस में शनिवार की रात एक युवती से दुष्कर्म के आरोपी चल टिकट निरीक्षक (टीटीई) दिनेश दत्ता मिश्र को रेल सेवा से बर्खास्त कर दिया है। उत्तर-पश्चिम रेलवे के मुख्य जनसपंर्क अधिकारी ललित बोहरा ने यह जानकारी दी।  उन्होंने बताया कि मंडल ने पूर्व में मिश्र को सेवा से निलंबित किया था, लेकिन अब उसे रेल सेवा से बर्खास्त कर दिया गया है।  गौरतलब है कि टीटीई दिनेश दत्त मिश्र ने शनिवार रात अजमेर से आबूरोड जा रही एक युवती को सीट देने का झांसा देकर सामान्य कोच से वातानूकुलित कोच में लाकर दुष्कर्म किया। पीड़ित ने आबू रोड पहुंचने पर राजकीय रेलवे पुलिस को सूचना दी, जिस पर पुलिस ने टीटीई दिनेश दत्ता मिश्र को गिरफ्तार कर लिया।